Η **Άρτεμις Χατζηγεωργίου** είναι καθηγήτρια Βιοπληροφορικής στο Τμήμα Ηλεκτρολόγων Μηχανικών και Μηχανικών Υπολογιστών, στο Πανεπιστήμιο Θεσσαλίας.

Βιογραφικά στοιχεία
-------------------

Γεννήθηκε στην Αθήνα το 1965, όπου μεγάλωσε και ολοκλήρωσε τις εγκύκλιες σπουδές της.

Σπουδές και σταδιοδρομία
------------------------

Το διάστημα 1983-1987 σπούδασε επιστήμη των υπολογιστών στο Πανεπιστήμιο της Στουτγάρδης, στη Γερμανία. Έλαβε το διδακτορικό της στο αντικείμενο της μοριακής βιολογίας από το Τμήμα Βιολογίας και Φαρμακευτικής στο Πανεπιστήμιο της Ιένα το 2001.

Τα έτη 2001-2007 υπηρέτησε σε θέση επίκουρης καθηγήτριας Βιοπληροφορικής στο τμήμα Γενετικής, της Ιατρικής Σχολής του Πανεπιστημίου της Πενσυλβάνια στις ΗΠΑ, καθώς και στη Σχολή Μηχανολόγων του ίδιου πανεπιστημίου. Στη συνέχεια επέστρεψε στην Ελλάδα. Το χρονικό διάστημα 2007-2012 εργάστηκε ως κύρια ερευνήτρια στο κέντρο ερευνών «Αλέξανδρος Φλέμινγκ», στο Ινστιτούτο Μοριακής Ογκολογίας.

Από το έτος 2012, είναι καθηγήτρια πρώτης βαθμίδας στο τμήμα Ηλεκτρολόγων Μηχανικών και Μηχανικών Υπολογιστών, της Πολυτεχνικής Σχολής, του Πανεπιστημίου Θεσσαλίας. Τα ερευνητικά της ενδιαφέροντα είναι η συστημική υπολογιστική βιολογία και η γονιδιακή ανάλυση (π.χ. υπολογιστική βιολογία και βιοπληροφορική, μηχανική μάθηση, βιολογία του RNA, πρόβλεψη αλληλεπιδράσεων των microRNAs με μετάγραφα-στόχους, πρόβλεψη θέσεων έναρξης της μεταγραφής, ανάλυση συνόλων δεδομένων αλληλούχησης επόμενης γενιάς, ανάλυση γονιδιακής έκφρασης).

Ερευνητικό έργο και διακρίσεις
------------------------------

Έχει δημοσιεύσει -μαζί με συνεργάτες της- περισσότερες από 150 ερευνητικές εργασίες (h-index: 54). Το έργο της τυγχάνει σήμερα διεθνούς αναγνώρισης, ενώ κατέχει και περισσότερες από 23.300 αναφορές.

Είναι ενεργό μέλος της ερευνητικής πλατφόρμας *Diana Tools*. Έχει λάβει το βραβείο «Young Investigation Career Award» από το Εθνικό Ίδρυμα Ερευνών (NSF) των ΗΠΑ, ενώ και οι ερευνητικές της εργασίες έχουν δημοσιευθεί σε ορισμένα από τα καλύτερα επιστημονικά περιοδικά, ευρύτατης αναγνωσιμότητας, όπως τα: Nature και Science.

Το επιστημονικό έργο και οι δράσεις της έχουν δημοσιευθεί σε ελληνικά ΜΜΕ και έχει αναπτύξει ερευνητικές δράσεις με ξένα πανεπιστήμια.

Είναι Πρόεδρος της Ελληνικής Εταιρίας Υπολογιστικής Βιολογίας και Βιοπληροφορικής (ΕΕΥΒΒ) και υπήρξε διοργανωτής του 17ου Ευρωπαϊκού Συνεδρίου Υπολογιστικής Βιολογίας (ECCB18). 

Το 2020, μαζί με δέκα Έλληνες ερευνητές -από ελληνικά ΑΕΙ και ερευνητικούς φορείς- τιμητικά συμπεριλήφθηκε σε κατάσταση 6.400 επιστημόνων από όλο τον πλανήτη, με τη μεγαλύτερη ερευνητική επιρροή παγκοσμίως (δηλ. στο γνωστό κατάλογο, *«The Highly Cited Researchers»*, Thomson Reuters).

Εξωτερικοί σύνδεσμοι
--------------------

* Google Scholar, Artemis Hatzigeorgiou
* Dr. Artemis Hatzigeorgiou - ResearchGate

Παραπομπές
----------

1. ↑  «Χατζηγεωργίου Άρτεμις – Τμήμα Πληροφορικής με εφαρμογές στην Βιοιατρική». *Τμήμα Πληροφορικής με εφαρμογές στην Βιοιατρική*. Ανακτήθηκε στις 19 Ιουνίου 2021.
2. ↑  «Άρτεμις Χατζηγεωργίου: Μία πανεπιστημιακός με παγκόσμια επιρροή». *larissanet.gr*. 11 Ιανουαρίου 2021. Ανακτήθηκε στις 8 Ιουνίου 2022.
3. ↑  «Η καθηγήτρια βιοπληροφορικής Άρτεμις Χατζηγεωργίου αναλύει το γονιδιακό σύστημα του ανθρώπου». *ONE TV*. 8 Νοεμβρίου 2019. Αρχειοθετήθηκε από το πρωτότυπο στις 1 Δεκεμβρίου 2021. Ανακτήθηκε στις 8 Ιουνίου 2022.
4. ↑  «Artemis Hatzigeorgiou». *‪Μελετητής Google‬*. Ανακτήθηκε στις 19 Ιουνίου 2021.
5. ↑  «DIANA TOOLS». *Diana Tools*. 14 Μαΐου 2014. Ανακτήθηκε στις 19 Ιουνίου 2021.
6. ↑  Μπουλούτζα, Πέννυ (19 Δεκεμβρίου 2019). «100 χρόνια προσφοράς και πρωτοπορίας». *Η ΚΑΘΗΜΕΡΙΝΗ*. Ανακτήθηκε στις 19 Ιουνίου 2021.
7. ↑  Book, The (18 Δεκεμβρίου 2018). ««Προβλέπουμε υπολογιστικά τη λειτουργία κάθε γονιδίου» - ΤΑ ΝΕΑ». *ΤΑ ΝΕΑ*. Ανακτήθηκε στις 19 Ιουνίου 2021.
8. ↑  «Η «Θεσσαλή» με την παγκόσμια επιρροή μιλά στην «Ε»». *eleftheria.gr*. Ανακτήθηκε στις 19 Ιουνίου 2021.
9. ↑  «Άρτεμις Χατζηγεωργίου: Μία πανεπιστημιακός με παγκόσμια επιρροή». *larissanet.gr*. 11 Ιανουαρίου 2021. Ανακτήθηκε στις 19 Ιουνίου 2021.
10. ↑  «Μην πυροβολείτε τους πανεπιστημιακούς». *Η ΚΑΘΗΜΕΡΙΝΗ*. Ανακτήθηκε στις 19 Ιουνίου 2021.
11. ↑  «Annual Review of Biomedical Data Science Editorial Committee». *Annual Reviews*. Αρχειοθετήθηκε από το πρωτότυπο στις 24 Ιουνίου 2021. Ανακτήθηκε στις 19 Ιουνίου 2021.
12. ↑  Λακασάς, Απόστολος. «Έντεκα Έλληνες στους επιστήμονες με τη μεγαλύτερη επιρροή». *Η ΚΑΘΗΜΕΡΙΝΗ*. Ανακτήθηκε στις 19 Ιουνίου 2021.